b'\n_START_ARTICLE_\nValkoisen T\xc3\xa4hden ritarikunta\n_START_PARAGRAPH_\nValkoisen T\xc3\xa4hden ritarikunta (vir. Valget\xc3\xa4he teenetem\xc3\xa4rk) perustettiin maan ja sen kansan vapaustaistelun muistoksi vuonna 1936. Ritarikunnan merkeill\xc3\xa4 palkitaan maan kansalaisia, jotka ovat ty\xc3\xb6skennelleet valtionhallinnossa tai paikallishallinnossa sek\xc3\xa4 ulkomaalaisia jotka ovat toimineet Viron hyv\xc3\xa4ksi. _NEWLINE_Valkoisen T\xc3\xa4hden ritarikunnassa on seitsem\xc3\xa4n luokkaa: ketju, viisi perusluokkaa sek\xc3\xa4 mitali._NEWLINE_Valkoisen t\xc3\xa4hden ritarikuntaristi on malliltaan kuusisakarainen, kullasta valmistettu ja valkoiseksi emaloitu risti. Sen koko vaihtelee luokittain. Etupuolen keskikohdassa on kultainen t\xc3\xa4hti ja takapuolella p\xc3\xa4iv\xc3\xa4m\xc3\xa4\xc3\xa4r\xc3\xa4 \xe2\x80\x9d7. X 1936\xe2\x80\x9d. Ristin sakaroiden v\xc3\xa4liss\xc3\xa4 on kullatut t\xc3\xa4hden malliset koristeet. Ensimm\xc3\xa4isen, toisen ja kolmannen luokan merkki on halkaisijaltaan 65 mm, nelj\xc3\xa4nnen ja viidennen luokan 47 mm. Hopeinen mitali on halkaisijaltaan 31 mm ja sen keskuskuviona on kohokuvioinen emaloitu Valkoisen T\xc3\xa4hden kuvio. _NEWLINE_Ritarikunnan nauha on v\xc3\xa4rilt\xc3\xa4\xc3\xa4n punainen ja moir\xc3\xa9ekuvioitu. Sen leveys vaihtelee luokittain niin, ett\xc3\xa4 I luokan nauhan leveys on 105 mm, II ja III luokan kaulanauhan leveys 41 mm ja IV ja V luokan rintanauhojen 47 mm. Mitali kannetaan 30 mm nauhassa._NEWLINE_Ritarikuntaketju on kullattua hopeaa ja leveydelt\xc3\xa4\xc3\xa4n 30 mm. Sen aiheena ovat virolaisornamentit. Ketjun etuosassa on valtionvaakuna, jonka leveys on 38 mm. Ketjun vaakunasta roikkuva risti on halkaisijaltaan 65 mm. _NEWLINE_Rintat\xc3\xa4hti on halkaisijaltaan 83 mm ja materiaaliltaan kullattua hopeaa. T\xc3\xa4hti on kuusisakarainen ja sen keskiosassa on kuusihaarainen valkoemaloitu risti. Ristin keskell\xc3\xa4 on 38 mm kullattu suuri valtion vaakuna. Rintat\xc3\xa4hti on samanlainen kaikissa kolmessa luokassa eli ketjussa, I ja II luokassa.'